‘શરૂઆતમાં તો મેં રકમનો ફોડ પાડ્યા વગર એમ જ કહેલું કે તકલીફ બહુ મોટી છે, બંગલો ગીરે મૂકવો પડશે...’ શાલિનીએ પતિને માહિતી આપી. ‘ભાવિકા લુચ્ચી છે. વાત સાંભળીને એણે મીઠી મીઠી સલાહ આપી. અલકાભાભીના મનમાં પાપ નથી. એમણે સીધું પૂછ્યું કે કેટલી રકમનો પ્રોબ્લેમ છે? મેં કહ્યું કે દોઢ કરોડ. ભાવિકા મનોમન ભડકી ગઈ હશે પણ એ મૂંગી રહી. અલકાભાભીએ ધરપત આપીને તરત કહ્યું કે હરિવલ્લભદાસનાં દીકરી-જમાઈ માટે આ કંઈ મોટી રકમ નથી. એમણે સામેથી જ કહ્યું કે તેરમાની વિધિ પતી જાય એ પછી તમે બંને પપ્પાજીને મળજો. મારી અવઢવ દૂર કરવા એમણે કહ્યું કે બાપ પાસે હાથ લંબાવવાનો દીકરીને અધિકાર છે.’